Fram kemur í skýrslunni að endurskoða þurfi barnabótakerfið frá grunni enda nýtist það nær eingöngu sem stuðningur við allra tekjulægstu hópana í samfélaginu . Draga þurfi verulega úr tekjutenginum í kerfinu með það að markmiði að auka ráðstöfunartekjur heimila með börn á framfæri . Horfa þarft til heildarstuðnings Bjarni segir skýrsluna mikilvægt innlegg í umræðu um skatta - og bótakerfin á Íslandi . Varðandi tekjutenginguna nefnir hann að barnabætur á yfirstandandi ári séu áætlaðar rúmlega 12 milljarðar . Ótekjutengt barnabótakerfi hefði kostað 28 milljarða . „ Mér finnst sjálfsagt að skoða virkni barnabótakerfisins . Ég sé ekki rökin fyrir því á Íslandi að taka upp ótekjutengt kerfi og tel sanngjarnast að nota takmarkaða fjármuni til að styðja við þá tekjulægri . Þegar gerður er alþjóðlegur samanburður verður að taka heildarstuðning við barnafjölskyldur með í reikninginn . Þar stöndum við Íslendingar okkur bara býsna vel . Það ætti ekki að koma neinum á óvart því hér er gott að búa og frábært að ala hér upp börn , “ skrifar hann á Facebook-síðu sína . Kolbeinn Stefánsson er hann kynnti skýrsluna.mbl.is / RAX Kolbeinn svarar honum á síðunni og segist ekki mæla sérstaklega með ótekjutengdu barnabótakerfi í skýrslunni . „ Rökin með slíku kerfi eru helst þau að það eigi að virka hvetjandi á frjósemi íbúa landsins en eins og ég bendi á í skýrslunni eru niðurstöður rannsókna á sambandi barnabóta og frjósemi allt annað en skýrar . Ég hef líka sagt í viðtölum í fjölmiðlum að það sé ekkert að því að barnabótakerfi skili meiru til hinna tekjulægri , “ skrifar hann . „ Í því samhengi finnst mér skipta meira máli hvort kerfið nái nægilega vel til tekjulægri fjölskyldna en í því samhengi horfi ég sérstaklega til einstæðra foreldra og barna þeirra sem búa við umtalsvert meiri hættu á fátækt og fjárhagsþrengingum en aðrar barnafjölskyldur , en hækkun skerðingarmarka gagnast einstæðum foreldrum verr en foreldrum í hjúskap , “ bætir hann við .